Promoshop - klubbernes merchandise-partner\nDEN ULTIMATIVE LØSNING TIL MERCHANDISESALG for klubber, foreninger m.m.\nI al sin enkelhed er Promoshop en færdig webshopløsning til klubber, foreninger m.m. der ønsker at sælge eksempelvis beklædning eller anden merchandise til medlemmerne. Konceptet gør op med behovet for at samle en vis mængde bestillinger ind inden produktion,\nVi klarer alt arbejdet\nHele processen fra bestilling, ordrebehandling, produktion og til afregning udføres af Profilsport og efterlader dermed mere tid til vigtigere ting.\nHvert produkt oprettes med en ønsket indtjening der ganske automatisk krediteres klubben når nogen køber en vare. Dette beløb udbetales en gang årligt, eller det kan anvendes til køb af andre ting hos Profilsport.\nDet er også muligt at fravælge indtjeningen eller endda vælge at give tilskud til hvert salg. Dette kan fx være tilfældet ved en politisk organisation eller lignende.\nslut med minimumbestillinger\nMed Promoshop er det muligt at producere helt ned til små ordrer. Så nu er det slut med at samle sammen i 2-3 måneder så nogle medlemmer først sent får deres varer.\nAt komme i gang med en webshop koster 1000,- inkl moms for vores standardløsning. Vi opretter det ønskede produktudvalg og står for driften, som der herefter ikke kommer nogen løbende omkostninger på.\nDer kan gives tilladelse til at vi løbende tilføjer nye produkter vi mener kunne være interessante. Dermed vil der konstant være en udvikling - også uden at klubben skal bøvle med at få det gjort.\nFår klubben i forvejen produceret tøj osv hos Profilsport er vi hurtigt i gang. Er dette ikke tilfældet går det også stærkt da vi hurtigt sætter en webshop op med et forslag til produkter ud fra klubbens ønsker.\nEksempel på klubshop\nVi har lavet en webshop for en fiktiv klub kaldet "Bordtennisklubben". Denne viser hvordan en webshop og dens indhold kan komme til at se ud.\nDenne webshop har slået alt til, men der er forskellige muligheder som fx at slå visning af ekstra produkter og visning af klubbens/foreningens indtjening fra.\nSe shoppen på demo.promoshop.dk\nTelefon: 8660 2760\nUlrik Nedergaard un@profilsport.dk\nPreben Nedergaard pn@profilsport.dk


Er kombucha den nye superfood-te?\nDen fermenterede og svampebryggede superfood-te, kombucha, har længe været populær og omdiskuteret i udlandet. Nu er den kommet til Danmark og kan måske være med til at ændre vores alkoholvaner.\nBarbara Hilton Foto: Anne Bæk\nHan holder den store våde organlignende kombucha-svamp op foran os. Den ligner et stykke hud, som den hænger der i hans hænder.\n»Du kan se, hvordan den formerer sig,« siger han og peger på nogle små runde gevækster. »Den er levende. Den er et fænomen.«\nDet er svært at forestille sig, at den svamp er med til at lave perlende, fermenteret te i flotte flasker, der bliver serveret på restauranter som 108, Østergro og den Vandrette i København. Men det gør den. Og der kommer også til at ligge små rester af svampen i flasken. Vi står i et køkken i Vanløse, hvor den lokalt forankrede kombucha-producent Klint og Bro p.t. har hjemme. Louis Bro, der sammen med sin partner Eddie Klint har stiftet Klint og Bro, viser os rundt.\nKombucha er en fermenteret te, der laves ved hjælp af en svamp eller rettere en kombucha-kultur, der kaldes »scoby« eller »mother«, som er den, der giver teen en gærlignende smag og en let brus. Scoby står for »symbotic culture of bacteria and yeast«. Kombucha har længe været en populær og diskuteret helsedrik i især USA og er de seneste år begyndt at komme til Danmark. Den bliver både brygget i kældre og køleskabe i folks hjem, men mere seriøse producenter som Klint og Bro har også kastet sig over teen. Hvor der førhen primært er blevet fokuseret på kombuchaens potentielle helbredsmæssige effekt, har Klint og Bro en lidt anden tilgang.\n»Vi synes, at der manglede noget spændende at drikke, noget som havde samme kompleksitet som vin og øl, men uden alkohol. Vi har et stort og interessant udvalg af alkohol i Danmark – det er jo nærmest dansk hygge. Men når det kommer til drikke uden alkohol, er udvalget ret smalt. Kombucha er kompleks i sin smag, det er levende, det er vinøst og så er det uden for meget alkohol, hvilket er en fordel for mange. Man kan drink and drive på kombucha,« siger Louis Bro, der er 25 år og fuldtids kombucha-brygger. Eddie på 30 laver film ved siden af kombuchaen..\n»Der findes så mange interessante urter og frugter i vores baghave, som vi gerne vil benytte os af, og som kan give en lige så stor smagsmæssig finesse som vin,« siger Louis Bro.\nI sommer vandt Klint og Bro produktprisen i kokkekonkurrencen Sol Over Gudhjem for deres kombucha med grøn te og osmantus-blomster. Og i kælderen under køkkenet står flere forskellige kombuchaer og brygger med små svampe flydende på toppen. En med rosenknopper, en med genmaicha. At producere kombucha er ikke svært, men det kræver laboratorie-snilde – især hvis man er så smagsorienteret som Louis Bro og Eddie Klint.\nNår man skal lave kombucha, starter man med at brygge en basis- eller sødete, hvori man lægger en scoby. Det skal så stå og gære i op til fire uger. I fermenteringsprocessen kan man tilsætte og eksperimentere med andre ingredienser for at få det helt rigtig smagsresultat. Scoby-svampen kan sidestilles lidt med en surdej, som man sideløbende skal »fodre« med sukker og dyrke i en beholder for sig, forklarer Louis Bro.\n»Vi håndbrygger og håndtapper alting selv. Så kan vi gå og kræse om det. Lidt som en god vin. Vi tænker klart på, hvordan de forskellige smage går sammen med forskellig mad. Og der lytter vi også til de restauranter, vi leverer til,« siger Louis Bro. Lige nu handler det om kombucha for Klint og Bro, men på sigt vil de også prøve kræfter med vine lavet på lokale råvarer.\n»De seneste år har vi set en udvikling af restauranter, som benytter sig af lokale og sæsonbestemte råvarer. Men det handler også om at vænne befolkningen til, at mad er sæsonbestemt; at man ikke kan få jordbær i Danmark i december. Vi vil gerne prøve at gøre det samme med drikkevarer,« siger Louis Bro.\nPå fredag skal han i skoven og plukke bark og bær til at komme i kombuchaen – »det bliver kun mere laboratorie-agtigt herfra,« siger han.\nKombucha har længe været populært, men også meget omdiskuteret, særligt i USA. Drikken stammer fra Asien og blev først rigtig udbredt i USA i 1990erne, hvor dens sundhedsmæssige effekt hurtigt blev et diskussionsemne.\nKombucha kom til USA, mens HIV og AIDS-epidemien var på sit højeste. På det tidspunkt troede man, at kombucha indeholdt probiotika og mikrober, der kunne være med til at tilbagerulle AIDS hos patienter. Dengang havde man endnu ikke fundet en kur mod AIDS og var desperat for at finde løsninger, skrev magasinet The Atlantic i en artikel sidste år. Det fik på det tidspunkt, ifølge en LA Times-artikel fra 1994, én ud af fem AIDS-patienter til at drikke kombucha. Og en af de første kommercielle kombucha-producenter, Laurel Farms, solgte endda sin kombucha med mærkaten: »Expect a Miracle«.\nUdover at kombucha skulle kurere AIDS, mente man på det tidspunkt, at den kunne hjælpe på kræft, ujævn hjerterytme, diabetes, søvnløshed. Den skulle forbedre ens sexliv, ens syn og få sorte hår til at stoppe med at gro. På det tidspunkt kunne kombucha primært kun købes via mail-ordre, hvis den ikke blev brygget hjemme i skabe og kældre. Den store hype og den uregulerede produktion fik biokemikere og læger til at råbe vagt i gevær. Som det fremgår af en artikel i New York Times fra 1994 blev man bange for, at den hjemmedyrkede svamp kunne blive inficeret med utilsigtede bakterier og i sidste ende skade dem, der drak kombuchaen. Dens positive helbredsmæssige effekt blev sat under lup og manet mere eller mindre i jorden.\nI dag har drikken igen vundet indpas. Der bliver brygget på livet løs og solgt kombucha i helsebutikker overalt i USA. Og PepsiCo købte sidste år kombucha-producenten KeVita for 200 millioner dollars. Kombucha er ikke en mirakelkur, men den indeholder stadig sundhedsmæssige fordele, siger Paul Cotter, der er leder af afdelingen for Food Bioscience på det irske college- og researchcenter, Teagasc – Agriculture and Food Development Authority.\n»Jeg mener, at der er sundhedsmæssige fordele ved kombucha og andet fermenteret mad som kefir og kimchi. Problemet er, at marketing ofte overdriver og oversælger fordelene, hvilket underminerer produktets egentlige effekt,« siger Paul Cotter.\n»En af de ting, der bliver skabt i en fermenteringsproces, er eddikesyre og acetat, der gavner de sunde mikrober, der er i maven. Der er bevis for, at vi har godt af at spise mere fermenteret og »levende mad«, da meget af den mad, vi ellers spiser, nærmest er sterilt. Vores kroppe bliver ikke eksponeret for nok bakterier, særligt ikke i de tidlige år. Vi har godt af gavnlige bakterier og andre mikrober, da de er med til at opbygge vores immunsystem,« siger Paul Cotter.\nDen hype, der opstod i 90erne omkring kombucha og igen ses i dag – i en mindre højtråbende og »lægevidenskabelig« grad – er typisk, når det kommer til helsevarer og superfood. Efterhånden kommer der hvert år en ny drik, diæt eller produkt på banen. Og hver gang med store løfter om, at det er sundt og øger livskvaliteten.\n»Løsningen ligger meget sjældent i små detaljer i kosten«\n»Superfood er et godt eksempel på vores forvirrede tilgang til sund kost, hvor vi tror, vi finder løsningen på vores helbredsproblemer, vægtproblemer og vores søgen efter identitet gennem fokus på helt særlige fødevarer. Men løsningen ligger meget sjældent i små detaljer i kosten,« siger Morten Elsøe, der er sundhedsdebattør, kandidat i ernæring og forfatter til bogen »Slut med Forbudt«.\n»Der er ikke nogen faglig definition på superfood. Superfood er et marketingsskabt begreb. Superfood- og helseindustrien ville ikke eksistere uden den marketing og det lobbyarbejde, der er blevet lavet op gennem tiden og måske særligt de seneste år,« siger Morten Elsøe.\n»Når mad bliver promoveret som medicin, bliver der ofte brugt meget stærke følelsesmæssige argumenter. Vil man overbevise folk og få følgere – ikke bare Facebook eller Instagram-følgere – og »ambassadører«, er det følelserne, man skal appellere til. Det er en strategi, som superfood- og helseindustrien ofte benytter sig af,« siger Morten Elsøe.\n»Jeg vil vove at påstå, at de, der kaster sig over ting som kombucha, er dem, der også kaster sig over andet superfood; dem, der spiste spelt, dem, der spiser gojibær, dem, der drikker plantebaseret mælk osv. Det er folk, der i forvejen er super sunde. På den måde ændrer superfood ikke noget. Hvis du skal arbejde med sundhed, så skal du ikke åbne en kombucha-butik; dér cater du til de allerede sundhedsbevidste og når ikke ud til steder, hvor du kan, og hvor der skal gøres en forskel,« siger Morten Elsøe.\nKlint og Bro kender godt til kombucha-diskussionen, men de har valgt at holde sig helt uden for.\n»Hvis du læser vores bagsideetiket, så står der intet om sundhedsfremmende effekter – det perspektiv har vi holdt os helt væk fra. Vores fokus er at lave en kombucha af høj smagsmæssig kvalitet, der er lokalt forankret og som potentielt kan blive et alternativ til alkohol,« siger Louis Bro og fortsætter: »Jeg har ikke drukket i tre år. I starten var der rigtig mange, der ikke forstod det. At drikke er blevet en stor del af folks livsstil. Men det er heldigvis stille begyndt at ændre sig,« siger Louis Bro.\nAt bruge kombucha som et alternativ til alkohol kan Morten Elsøe til gengæld godt se fordelen i: »Folk i Danmark drikker i gennemsnit for meget. Derfor er det en rigtig god ide at finde et alternativ til alkohol. Men så er spørgsmålet selvfølgelig: Er der nogen evidens for, at folk bytter alkohol ud med kombucha? Det bliver jo rigtig spændende at se,« siger Morten Elsøe.


Services - SEO for begyndere WEB Directory\nSEO for begyndere - LINKS KATALOG » Edb og Internet » Services\nmoder-/datterselskabsdirektivet Kategori: Services\nAarhus IT Service\nMed base i Risskov tilbyder Aarhus IT Service en leveringsdygtig og pÃ¥lidelig computer service. Med mange Ã¥rs erfaring og stor kendskab til netop de it problemer mange kommer ud for i det daglige. Vi er din it sikkerhed, nÃ¥r computeren svigter og de daglige gÃ¸remÃ¥l stÃ¥r for dÃ¸ren. - Læs mere\nService Guide, er en artikel database, der tilbyder gode nyheder, artikler, â€œhow toâ€ guides og anbefalinger. Alle kan oprette artikler og guides, hvis vores retningslinjer bliver overholdt. Har du en god nyhed, anbefaling, guide eller bare en spÃ¦ndende artikel, sÃ¥ vil vi hellere end gerne udgive den pÃ¥ Service-Guide.dk. PÃ¥ den mÃ¥de kan din side fÃ¥ et vÃ¦rdifuldt backlink. Artikler eller kommentarer vil blive gennemgÃ¥et, og vÃ¦re synlige hvis de fÃ¸lger retningslinjerne, i lÃ¸bet af maksimalt 7 dage. - Læs mere\nBillig Computer I Odense Eller PÃ¥ Fyn\nBrug for hjÃ¦lp til indkÃ¸b af billig solid kvalitets computer. SÃ¥ hjÃ¦lper jeg fra a til z. Og gÃ¸r denne 100% kÃ¸reklar til dig for en billig pris. Ordner stort set det meste indenfor computer hjÃ¦lp sÃ¥ hold dig ikke tilbage med at give mig et kald pÃ¥ tlf: 21275763 eller op kontakt@ithansen.dk - Læs mere\nFind en billig Iphone her - Det nyeste hit pÃ¥ mobilmarkedet er Apples iPhone. En iPhone er ikke blot en telefon, men samtidig fungerer den ogsÃ¥ som en GPS, og en lille computer med browser mm. En iPhone kan godt vÃ¦re en dyr fornÃ¸jelse, men det er muligt at finde sig en billig iPhone pÃ¥ nettet! Se hvor meget du kan spare ved at kÃ¸be en Iphone her. - Læs mere\nConscensia A/S - Outsourcing\nConscensia A/S er en viksomhed i baseret i Aalborg, som er specialiseret i at varetage outsourcing for andre virksomheder. - Læs mere\nHvorfor bruge penge pÃ¥ en dansk engelsk ordbog, nÃ¥r du kan oversÃ¦tte helt gratis her! Denne dansk engelsk ordbog er hurtig, prÃ¦cis og gratis! Det bliver ikke nemmere eller billigere! PrÃ¸v selv at oversÃ¦tte ord eller sÃ¦tninger - det virker bare. - Læs mere\nDansk tysk ordbog! For dig der ikke gider sidde og slÃ¥ op i en gammeldags ordbog til flere hundrede kroner. Nu kan du oversÃ¦tte direkte pÃ¥ nettet! OversÃ¦t bÃ¥de ord og hele sÃ¦tninger! Man skulle ikke tro denne ordbog er sÃ¥ prÃ¦cis, men det er utroligt sÃ¥ effektiv den er! PrÃ¸v selv for sjov at oversÃ¦tte noget her! Er du pÃ¥ en ferie kan du hurtigt oversÃ¦tte tysk til dansk her! Nemt og gratis! - Læs mere\nVi analyserer din virksomheds data. Vi kan analysere alle slags data, du indsamler. Ved at bruge statistisk analyse kan vi finde problemer og ineffektive processer i den mÃ¥de, din virksomhed fungerer. Data Analysis, Business Intelligence, Data Mining, Predictive modellering. Vi arbejder med SQL-databaser, Acces databaser, CSV-filer, Excel-tabeller. - Læs mere\nFÃ¥ mere at vide om den nye Iphone 4\nHar du mange spÃ¸rgsmÃ¥l til den nye Iphone 4? PÃ¥ Gitis.dk finder du informationer om nÃ¦sten alle typer mobiler, sÃ¥ nÃ¦ste gang du skal have en ny mobil, sÃ¥ husk at kigge forbi, da du kan finde nyttig information om den mobil som du overvejer at kÃ¸be. Her kan du lÃ¦se mere om den nye Iphone 4. - Læs mere\nFolk snakker og snakker\nFolk snakker, og snager. Du kan undgÃ¥ at dine kollegaer snager, i hvad du laver nÃ¥r du sÃ¸ger pÃ¥ nettet. Ved simpelt at benytte denne hjemmeside til at Ã¦ndre titlen pÃ¥ din browser. NÃ¥r du sÃ¥ minimere vinduet, sÃ¥ ligner det f.eks. en sÃ¸gning pÃ¥ wikipedia. BemÃ¦rk dog at dit besÃ¸g ikke er anonymt. - Læs mere\nEn gratis internet fax service lanceret af popfax.com. Send faxer helt gratis og uforpligtende via internettet uden behov for faxmaskine el. telefonlinje. Denne gratis service er til dig der gerne vil afprÃ¸ve Popfax.com internet fax service uden at abonnere, til dig der bare gerne vil prÃ¸ve at sende en fax over nettet, el. til dig der bare er nysgerrig :) En nem og hurtig mÃ¥de at sende faxer pÃ¥ - og sÃ¥ helt gratis! :) - Læs mere\nMed knap 1Â½ Ã¥r pÃ¥ bagen, er GooN gÃ¥et hen og blevet en af de bedste danske artikeldatabaser. Der bliver dagligt tilfÃ¸jet mellem 5 og 15 artikler, hvilket vil sige at der hver mÃ¥ned bliver tilfÃ¸jet flere hundrede gratis artikler - det har vores lÃ¦sere fundet ud af, for GooN bliver nemlig dagligt besÃ¸gt af flere hundrede besÃ¸gende, som sÃ¸ger gode rÃ¥d, interessante artikler eller andet som GooN tilbyder. Alle kan skrive artikler pÃ¥ GooN, og det er ret simpelt endda. Det eneste det krÃ¦ver er at man opretter en forfatter-konto, og sÃ¥ er man i gang. Hvis du har problemer med at stave, eller ikke skriver 100% grammatisk korrekt, sÃ¥ fortvivl ej - vi retter de fejl vi ser! Vi har det sÃ¥dan at det er vigtigt for os at alle kan skrive artikler pÃ¥ GooN, og derfor gÃ¥r vi lige den ekstra mil, for at blive en af de bedste artikeldatabaser pÃ¥ markedet. Noget sÃ¥ simpelt som grammatik, og stavning skal ikke hindre eventuelle kommende skribenter i at tilfÃ¸je artikler pÃ¥ GooN. - Læs mere\nGratis Dansk Engelsk OversÃ¦ttelse\nNyttigt site med gratis oversÃ¦ttelsesvÃ¦rktÃ¸j. Main fokus pÃ¥ oversÃ¦ttelse af ord og sÃ¦tninger fra dansk til engelsk. - Læs mere\nGratis konkurrencer - DuBliverVinder.dk\nDet bedste gratis nyhedsbrev med konkurrencer i danmark. Nyhedsbrevet udkommer en gang dagligt med en ny spÃ¦ndende gratis konkurrence. Nyhedsbrevet er gratis med har begrÃ¦nset kapacitet. SÃ¥ skynd dig at tilmelde dig. - Læs mere\nRemote Desktop & IT Management System Få adgang til brugercomputere eksternt med krypterede forbindelser. Administrer alle software installeret på computere, kontrol hardware inventarisering og overvåge netværkstrafik detaljer. - Læs mere\nIT Outsourcing til virksomheder\nIT Outsourcing er i dag blevet en vigtig del af virksomheder og er et af Techbiz' omrÃ¥der. Techbiz yder bÃ¥de konsulentbesÃ¸g, uforpligtende samtaler og fungerer som en ekstern IT afdeling til forskellige virksomheder. PÃ¥ siden finder du ogsÃ¥ alt i IT support, fjernstyring, server hosting og IP telefoni. - Læs mere\nDu bÃ¸r vÃ¦lge PN-data hvis du har brug for IT support. Det er vigtigt at vÃ¦lge en IT konsulent, som tÃ¦nker pÃ¥ alle aspekter i din virksomhed og det gÃ¸r PN-data! Kontakt dem i dag og fÃ¥ et tilbud pÃ¥ IT support. - Læs mere\nKomrundt.dk - fÃ¥ en gratis taxatur\nKomrundt.dk er Danmarks mest udfÃ¸rlige guide til, hvordan du kommer i gang med taxa-konkurrenten Uber. Vi har forklaret det hele trin-for-trin og endda inkluderet en rabatkode, sÃ¥ledes du fÃ¥r den fÃ¸rste tur helt gratis. - Læs mere\nMed websitet mp.dk er det muligt for dig at finde Dks billigste mobilabonnement baseret pÃ¥ netop dit personlige behov og forbrug. Du slipper hermed for at betale for meget for dit mobiltelefonabonnement, og dermed betale for services du ikke har gavn af. Https://mp.dk stÃ¸tter dig nemt og hurtigt i at fÃ¥ det optimale mobiltelefonabonnement. Alt du skal gÃ¸re er at indtaste dit behov, hvorefter sÃ¸gefunktionen hurtigt finder Danmarks billigste og bedste mobilabonnement til lige prÃ¦cis dig. Herefter kan du skifte uden problemer og starte med at spare penge nÃ¥r du har lyst. Er du bekendt med at 95 % af alle i Dk har det forkerte mobiltelefonabonnement, som ikke passer til deres egentlige forbrug? Med mp.dk kan samtlige danskere fÃ¥ det rette mobiltelefonabonnement, da sitet er lavet sÃ¥ enhver kan vÃ¦re med. - Læs mere\nOnline backup af Exchange 2010\nEr virksomhedens Exchange server blevet opgraderet til Exchange 2010, sÃ¥ prÃ¸v en online backup lÃ¸sning fra VELOCIGROUP. Remote backup af Exchange Server i alle versioner, lige fra v5.5. til 2010. VELOCIsecure online backup tager korrekt backup af database og logfiler. - Læs mere\nDansk Elektronikreparation er eksperter i alle former for reparationer pÃ¥ bÃ¥de stationÃ¦re og bÃ¦rbare pc'er. Vi klarer udskiftning af alle komponenter sÃ¥ som eks. strÃ¸mforsyninger, bundkort, skÃ¦rme og tastaturer. - Læs mere\nEn yderst trovÃ¦rdig og topeffektiv internet fax service, tilbyder levering og modtagelse af faxer til og fra hele verden uden brug af faxmaskine el. telefonlinje. Send og modtag fax via e-mail el. internet konto - eller via din mobil! Henvender sig bÃ¥de til private og stÃ¸rre virksomheder og har forskellige skrÃ¦ddersyede lÃ¸sninger der dÃ¦kker alle fax behov. Herunder muligheden for at sende flere hundrede af faxer samtidig. Tilbyder herudover ekstra funktioner sÃ¥som: tilfÃ¸j forside, partnerskabsprogramer, registreret fax og mange flere. Servicen er tilgÃ¦ngelig pÃ¥ 22 sprog og kan yde kundesupport pÃ¥ 7 sprog. Med popfax.com har det aldrig vÃ¦ret nemmere at sende en fax. Popfax.com: nemt, billigt og super effektivt. - Læs mere\nTrovÃ¦rdig og omkostningseffektiv internet fax service, tilbyder levering og modtagelse af faxer via internet konto, e-mail el. mobil uden brug af faxmaskine, telefonlinje el. ekstra software installation. Henvender sig bÃ¥de til private og store virksomheder og til dem midt imellem :) SkrÃ¦ddersyede lÃ¸sninger samt ekstra funktioner sÃ¥som; faxvÃ¦rktÃ¸jer og partnerskabsprogrammer. Popfax.com; nemt, billigt - effektivt! - Læs mere\nFilecamp er et brugervenligt samarbejdsredskab til mindre og mellemstore virksomheder i den kreative industri. Blandt funktionerne er webbaseret korrektur og godkendelse, filudveksling, Ã¥bne download og upload foldere, ftp upload. Filecamp giver dig bedre styring og organisering, samarbejde og deling samt mulighed for at skrÃ¦ddersy brugerfladen til branding af firmaet. - Læs mere\nStÃ¥r du med en IT-udfordring, er Ravn ITs dedikerede team af medarbejdere klar til at hjÃ¦lpe dig. vi udvikler og optimere alt i IT for jer. - Læs mere\nâ€¢ Vi har samlet en lang rÃ¦kke forskellige anmeldelser af forskellige hjemmesider. Vores anmeldelser spÃ¦nder vidt og bredt. Fra den cyklende lÃ¥sesmed, til danmaling, telepristjek til inventarland. GÃ¥ pÃ¥ opdagelse i vores mange anmeldelser og bliv klogere pÃ¥ en stort antal hjemmesider. - Læs mere\nSuper billig SMS gateway ingen oprettelses gebyr og 0 kr i abonnement pr. mÃ¥ned, 0 kr. SMS til danske numre incl. leveringsrapport til kun 15 Ã¸re pr. besked ekskl. moms. - Læs mere\nSolutio - Fordi IT er mere end teknik\nLad os bare fÃ¥ det sagt med det samme: Vi kan desvÃ¦rre ikke hjÃ¦lpe jer af med jeres IT-problemer. Men vi kan hjÃ¦lpe jer frem til problemer, som er bÃ¥de sjovere og lettere end dem, I har lige nu. Med andre ord: Summen af IT-problemer er konstant. Men for os giver det mening at hjÃ¦lpe jer med at finde et problem, som er meget bedre end det, I mÃ¸dte op med. Solutio - Fordi IT er mere end teknik - Læs mere\nVi kan scanne og digitalisere store dokumenter (A0, A1, A2, CAD tekniske tegninger, Plakater, Maps, byggeplaner, arkitektoniske tegninger). Vi kan konvertere fysiske dokumenter til filformater som PDF, JPG, TIF osv oplÃ¸sning pÃ¥ op til 600 dpi (farve, sort-hvid). Vores service er perfekt til virksomheder, der Ã¸nsker at outsource disse opgaver. Digital Archive, juridiske godkendelser. Vi kan ogsÃ¥ kopiere dokumenterne, og vi kan genoptrykke dem. Vi har over 400 kunder i 15 lande fra Europa. - Læs mere\nPÃ¥ techmagasinet.dk har vi samlet det nyeste indenfor IT. Nye gadgets og nyheder om tech og IT er blot nogle af de ting, du finder pÃ¥ hjemmesiden. Artikler og mulighed for at deltage i debatten om det der er rigtig hot lige nu, finder du ligeledes pÃ¥ siden. - Læs mere\nFind det bedste og billigste abonnement til dig og din familie. PÃ¥ telepristjek.dk finder du en rÃ¦kke oplysninger, sÃ¥ du kan vÃ¦lge det rette produkt. LÃ¦s om det nyeste indenfor telefoni i de forskellige mÃ¦rker. Du finder det hele her hos os. - Læs mere\nVi har et stort udvalg af designs af plakater og kort til forskellige begivenheder: julekort, invitationer, hilsner, takkekort, fÃ¸dselsdagskort, bryllupskort, jubilÃ¦umskort, kort til Mors- og Fars Dag og mange flere. - Læs mere\nVi hjÃ¦lper dig pÃ¥ den bedste mÃ¥de nu\nHele tiden forbedre vi vores hjemmeside, sÃ¥ alle kan nemmere og nemmere finde en tatovÃ¸r nÃ¥r man har behov for det. Hos os, sÃ¥ gÃ¸r vi alt for at man kan fÃ¥ en tattoo uden det store besvÃ¦r. Bare sÃ¸g pÃ¥ den by du vil have en eller flere tatovering i og sÃ¥ kommer der de 10 nÃ¦rmeste steder frem. Faktisk kan det ske, pÃ¥ under et minut, sÃ¥ man ikke skal bruge for meget tid til pÃ¥ at finde det helt rigtige steder. Mange ved ikke hvor de kan finde en god tatovÃ¸r, for mange er nervÃ¸se nÃ¥r det er fÃ¸rste gang, de skal have en tatovering. - Læs mere\nVirtuel personlig assistent for selvstÃ¦ndige, mindre- og mellemstore virksomheder. Jeg hjÃ¦lper med online markedsfÃ¸ring, digital rÃ¥dgivning, administrative opgaver og webudvikling. - Læs mere\nWebshop er en nÃ¸dvendighed hvis du vil vÃ¦re med pÃ¥ den stigende omsÃ¦tning der viser sig igen og igen online. Her har vi hÃ¥ndkodet en super seo venlig webshop der er parat til at indtage internettet! Denne webshop bliver nemt indexeret pÃ¥ Google og Yahoo. Med denne webshop er du klar til nettet udfordringer! Kontakt os og lad os finde den bedste lÃ¸sning til din virksomhed! - Læs mere\nMange tÃ¦nker ikke over sikkerheden nÃ¥r de sender en fax selvom fortrolige oplysninger i en fax nemt kan ende i de forkerte hÃ¦nder. Dette er der nu rÃ¥d for med Popfax.coms nye fax funktionn "registreret fax"...\nPopfax.com introducerer dens nye interaktive web interface.\nPopfax.com prÃ¦senterer dens nye design med et Ã¸get antal af fax muligheder og en optimeret grafisk interface. Nu kan slutbrugere fÃ¥ gavn af en mere enkel og behagelig mÃ¥de at faxe online pÃ¥.\nPopfax.com prÃ¦senterer en ny weblÃ¸sning til at sende og modtage faxer via mobile-enheder og hÃ¥ndholdte computere (PDAs, palmtops).


Arbejdstilsynet (AT) og årlig arbejdsmiljødrøftelse - HR, arbejdsmiljø og personalejura\nVi har stor erfaring med arbejdstilsynet (AT), og hvordan man forbereder sig på deres besøg.\nVi understøtter jeres videre arbejde med AT.\nVi tilbyder forberedelse, afvikling og efterbehandling i forhold til arbejdstilsynsbesøg\nArbejdsmiljødrøftelsen er en vigtig del af virksomhedens arbejdsmiljøarbejde. Formålet med drøftelsen er at tilrettelægge samarbejdet og arbejdsmiljøarbejdet bedst muligt. På den måde kan man forebygge arbejdsmiljøproblemer og lægge rammerne for at udnytte ressourcerne bedst muligt.\nI virksomheder med højst 9 ansatte kan virksomheden selv vælge, hvordan den årlige arbejdsmiljødrøftelse skal foregå.\nI virksomheder med over 10 ansatte skal arbejdsgiveren samarbejde med AMO’s medlemmer om at gennemføre drøftelsen.\nVi kan hjælpe med at udarbejde årlig arbejdsmiljødrøftelse, trivselsundersøgelse og APV.\nRing 41050822 eller kontakt@vi2sammen.dk


Militærhospitalet i Rigensgade i København 1910-20 | Dansk Sygeplejehistorisk Museum, DSR\nDansk Sygeplejehistorisk Museum » Historiske glimt » Militærhospitalet i Rigensgade i...\nFra 1818 til 1963 var der i København et militærhospital for forsvarets personel. Det kom lidt sent i gang med at uddanne sygeplejersker, men siden 1896 har der boet og arbejdet sygeplejersker i de gamle bygninger i Rigensgade og fra 1928 på Tagensvej.\nSygeplejersker og patienter på Militærhospitalet i Rigensgade i København ca. 1910\nDansk Sygeplejehistorisk Museum reg.nr. 970407f035_side_12\nForleden dukkede der tre små fotoalbummer op på museet. Der var ingen oplysninger om dem, så de er en gang blevet lagt til side til senere undersøgelse.\nHer fandt museets medarbejdere så en masse billeder fra det gamle militærhospital i Rigensgade, også kaldet Garnisons Sygehus. Det er første gang, vi ser noget derfra. Militærhospitalet flyttede i 1928 til nye bygninger på Tagensvej, ikke så langt fra Rigshospitalet, og der har vi til gengæld en del billeder fra.\nMilitærhospitalet har sin helt egen historie. Både fordi det var et meget gammelt hospital, men også fordi det sorterede under forsvaret.\nMilitærhospitalet i Rigensgade åbnede allerede i 1818, hvor der næsten ikke eksisterede sygehuse i Danmark. Det skulle behandle mandskab og officerer fra de 11 militære afdelinger, der var i København.\nDa Militærhospitalet rykkede ind, var huset allerede mere end 150 år gammelt, det var i dårlig stand, og det lå mellem flere brænderier og husdyrhold, og dermed store møddinger. Drikkevandet var mudret og inficeret, lugten var kvalmende, og de omkringliggende fabrikker spredte en tyk røg over hele området.\nSygeplejen og al rengøring mm. var overladt til ufaglærte opvartningskoner, og først i 1896 blev det vedtaget at ansætte uddannede sygeplejersker. Da havde man uddannet sygeplejersker på Københavns Kommunehospital siden 1876 og den nye ordning bredte sig som ringe i vandet. Fra 1898 var der ansat oversygeplejersker, en titel der ikke blev brugt andre steder. På de civile hospitaler blev de kaldt plejemødre.\nSygeplejerskernes uniform adskilte sig meget fra uniformerne på de andre hospitaler i byen og afspejlede det militære ansættelsesforhold. De uddannede sygeplejersker havde en mørkeblå hals- og ærmelinning, og oversygeplejerskerne havde derudover en mørkeblå bærekrave. Alle bar hvidt forklæde med smæk, og ”som kronen på værket” en hvid kappe. Eleverne måtte selv holde sig med kjole og havde ingen mørkeblå besætning. Den skulle man arbejde sig op til.\nAlt personale boede, som på alle andre hospitaler, på hospitalet. Boligerne var yderst ringe, og sygeplejerskernes værelser var så små, at der knap nok kunne stå en seng. På de billeder, vi har, ser man lidt af den stemning, der har hersket i denne lille by i byen.\nPatienterne var udelukkende forsvarspersonel, og der er uniformerede soldater og officerer på hvert andet billede. Kosten var ekstremt ensformig med grød som hovedbestanddel. Hospitalet hed derfor i folkemunde ”Grødslottet”. Omkring 1900 blev det ændret, så kosten blev nærende og varieret. Ikke for at dække patienternes gastronomiske behov, men for at få dem hurtigere ud og tilbage til aktiv tjeneste (den tids form for accelererede patientforløb).\nFlytning til Tagensvej\nI 1928 flyttede Militærhospitalet ind i helt nye bygninger på Tagensvej. Her fungerede det som militærhospital til 1963, hvor Rigshospitalet overtog bygningerne og indrettede det til neurologisk afdeling. I dag huser bygningerne en del af Professionshøjskolen Metropol.\nBygningerne af det gamle hospital i Rigensgade står der endnu og er i dag fredet.\nMilitærhospitalets bagfacade. Denne bygning menes at være den ældste af samtlige på Garnisons Sygehus grund liggende bygninger, de øvrige er alle opført under Frederik V og Christian d. 7.\nDansk Sygeplejehistorisk Museum reg.nr. 970407f035_side_2\nEn patient får tilset benet på stuegang på Militærhospitalet ca. 1910\nDansk Sygeplejehistorisk Museum reg.nr. 970407f035_side_11\nNogle fra Militærhospitalets personale på en trappe ca. 1910\nDansk Sygeplejehistorisk Museum reg.nr. 970407f035_side_8\nEn sygeplejerske med en patient på Militærhospitalet ca. 1910\nDansk Sygeplejehistorisk Museum reg.nr. 970407f035_side_16\nEn oversygeplejerske på Militærhospitalet ca. 1910\nDansk Sygeplejehistorisk Museum reg.nr. 970407f036_side_3\nSygeplejerskerne på Militærhospitalet holder fest med et lille glas på operationsstuen\nDansk Sygeplejehistorisk Museum reg.nr. 970407f036_side_6\nAlle ansatte boede på hospitalet, og Militærhospitalet var en lille by i byen. Ca. 1910.\nDansk Sygeplejehistorisk Museum reg.nr. 970407f036_side_9a\nDr. Olrik og Overintendant Nath, Militærhospitalet 1920\nDansk Sygeplejehistorisk Museum reg.nr. 970407f036_side_10a\nDet nye Militærhospital på Tagensvej i København\nMilitærhospitalet i København i 1930erne. Overlæge Borberg på stuegang\nDansk Sygeplejehistorisk Museum reg.nr. 970407f022\nEn sengestue i 1950erne. 1. dag efter juleferien, og sygeplejersken skifter askebægre.\nDansk Sygeplejehistorisk Museum reg.nr. 970407f006\nNytårsaften på Militærhospitalet 1954. Også den gang gik det lystigt til.\nDansk Sygeplejehistorisk Museum reg.nr. 970407f004\nMilitærhospitalet i København 1956. Fysiurgisk behandling.\nDansk Sygeplejehistorisk Museum reg.nr. 970407f025\nMilitærhospitalet blev nedlagt i 1963, og bygningerne overgik til Rigshospitalet. I dag rummer de Professionshøjskolen Metropol.\nBygningerne fra det gamle militærhospital på Tagensvej i København, som de ser ud i dag.\nArtikler om Militærhospitalet i Tidsskrift for Sygepleje\nTidsskrift for Sygepleje 1920: Uddrag af Gordon Norries bog om Garnisons Sygehus\nTidsskrift for Sygepleje nr. 7 1923: Cecilie Lütken. Et flygtigt Tilbageblik over 25 Aar\nTidsskrift for Sygepleje nr. 24 1928: Sygeplejerskeboligen ved Militærhospitalet


Naturhistorier - Citronsommerfuglen - tidligt på vingerne\nCitronsommerfuglen - tidligt på vingerne\nCitronsommerfuglen - tidligt på vingerne _ _\nNår vintergækker og erantis pibler frem, er foråret over os. Men naturen har mange andre forårsbebudere - og én af de kønneste er den gule citronsommerfugl.\nMed sit vingefang på 55-60 mm hører citronsommerfuglen til vore ret store sommerfugle. Hannen er flot gul og kan normalt ikke forveksles med andre arter. Den kan minde lidt om de meget sjældne høsommerfugle, som også er gule, men høsommerfuglene har desuden sorte pletter på vingerne.Hunnen er ensfarvet hvidgul med et grønligt skær. Set på afstand kan den også minde om en kålsommerfugl, men kålsommerfuglen har sorte vingepletter. Det har citronsommerfuglen ikke.\nAllerede i januar-februar kan citronsommerfuglen finde på at vove sig ud på årets første flyvetur, men normalt dukker den op i begyndelsen af marts på lune og solrige dage.\nCitronsommerfuglen overvintrer som voksen, og dét er forklaringen på, at man kan se den allerede i årets første måneder. Sent på foråret går den i gang med at sikre næste generation. Efter parringen lægger hunnen sine æg på undersiden af små, nye blade af tørst - det er en vildvoksende busk. Efter cirka en uge klækkes æggene. Den sultne larve æder først æggeskallen, derefter går den løs på buskens blade. Larvetiden varer cirka fire uger. Mens larven vokser, skifter den hud fire gange. Citronlarvens puppe er utrolig svær at finde i naturen, så man ved ikke ret meget om, hvor larven forpupper sig.\nEfter et par uger som puppe, går de unge citronsommerfugle på vingerne. Det sker som regel i slutningen af juli. Sommerfuglene kan nu ses hele sensommeren, og dyrene flyver også på lune og solrige efterårsdage. Først i oktober måned finder de et sted at overvintre - ofte i stedsegrønne træer og buske.


Tine Rehling | Trio Koppel/Thomsen/Rehling\nTrioen bestående af Benjamin Koppel (saxofon), Henrik Dam Thomsen (cello) og Tine Rehling (harpe) havde sin debut ved Frederiksværk Musikfestival i 2009. Musikerne har kendt til hinanden gennem mange år og spillet sammen ved større sammenhænge bl.a. ved Herman D. Koppels 100 års mindekoncert i Diamanten oktober 2008 og senest ved Valby Summer Jazz, juli 2015.\nBenjamin Koppel er jo et stort og anerkendt navn på den danske Jazz-scene. Men han spiller også gerne en sonate af Bach eller en Sicilienne af Fauré på smukkeste vis. Henrik Dam Thomsen, solocellist i DR symfoniorkester er én af vores mest talentfulde og anerkendte unge danske cellister. Han har fra sine tidlige studieår også haft interesse for improvisation og andre genrer end den klassiske. I flere år spillede han i crossover bandet Mad Cows sammen med Benjamin Koppel. Tine Rehling, anerkendt som én af de fineste harpesolister i Skandinavien, har i løbet af de sidste 10 år gennem sit samarbejde med musikere som Mikkel Nordsø (guitar) og Thomas Clausen (klaver) ligeledes vist, at der med hende og harpen findes nye, udfordrende og givende muligheder i det musikalske univers.\nFor alle 3 musikere er det gældende at de gerne bryder med de gængse grænser i musikens verden. Musikerne i denne trio følger deres hjerte – for dem er det alt afgørende, at musiken er god, og på den baggrund er trioen opstået!\nVed en koncert med Koppel, Thomsen og Rehling vil man kunne høre musik af både Anders og Benjamin Koppel med dertilhørende improvisationer. Derudover vil der være mere klassiske værker af både G. Fauré, M. Ravel og A. Piazzolla. Alt arrangeret for trioen. Musiken vil ofte være kædet samen af improvisationer mellem numrene.


Opera Browser - Overblik\nPrøv Opera-browseren – nu med indbygget annonceblokering, batteribesparelse og gratis VPN\nEn hurtig, sikker og brugervenlig browser\nHold dig sikker og mere privat\nOpera sørger for en sikker browseroplevelse, så du kan fokusere på indholdet.\nSlip for annoncer på nettet\nTræt af onlineannoncer? Opera er den første førende browser, der blokerer annoncer, uden du skal installere tilføjelser. Ifølge tests indlæser Opera websider op til 90 % hurtigere med indbygget annonceblokering.\nSurf hurtigere og længere på nettet\nOperas hastighed og performance er nogle af vores højeste prioriteter. Datakomprimeringsfunktionen Opera Turbo, den indbygget annonceblokering og andre funktioner gør det muligt at browse endnu hurtigere. Og med den nye batterisparefunktion kan du også browse i længere tid, fordi den forlænger batterilevetiden på din bærbare computer med op til 50 %.\nValutaomregning, mens du shopper\nMed en indbygget valutaomregner i browseren hjælper Opera dig med at undgå ubehagelige overraskelser på din kreditkortoversigt, når du køber ind online over hele verden.\nFå dit eget personlige nyhedsfeed\nOpera sender de seneste nyheder til ét bestemt sted, så de er tilgængelige fra browserens startside. Tilpas dit personlige feed, og få de nyheder, der er mest relevante for dig. Du kan tilføje foretrukne nyhedskilder fra hele verden sammen med de 50 mest populære artikler fra dit område.


En lang torsdag er ved at finde sin afslutning og det eneste jeg orker er at smække benene op i sofaen, drikke noget kaffe og se en god film.\nVi havde fri i dag, både Poden og jeg. Det er 3 måneder siden førstnævnte blev opereret på Plastikkirurgisk afdeling på Aalborg Sygehus og i dag skulle resultatet kontrolleres og vurderes af den opererende kirurg. Hun har lavet et rigtigt fint stykke arbejde og jeg kunne se, hvor meget det glædede hende, at Nanna er så glad for resultatet.\nNu er hun for første gang i 3 måneder uden plastre og uden snærrende bandage… men vi er enige om, at resultatet absolut har været besværet værd.\nBagefter var der nogle julegaver der skulle købes, et garn der skulle trimmes, nogle negativer der skulle afleveres, en kage der skulle købes, en fødselsdag der skulle fejres, en far der skulle besøges, en mor der skulle transporteres og mad ser skulle laves.\nTilbage er kun en aften der skal nydes i godt selskab. Det orker jeg nemlig godt!\n1. september 2011 / 10 Comments\nJeg ved ikke, om det var fordi de synes vi havde ventet nok de sidste dage… for til morgen var det dæleme hurtig ekspedition.\nJeg trådte ind af døren til stue 1 på Plastikkirurgiskafdeling kl. 07.45 og hjalp Nanna med at hente morgenmad.\nInden hun nåede at sætte sig, kom sygeplejersken og lægen, der havde opereret hende. Der var stor tilfredshed med resultatet og efter en grundig undersøgelse, aftaler om kontrol og masser af instruktioner kunne vi tage hjem.\nHun har været gennem en forholdsvis stor operation – en operation som til hun alles overraskelse er sluppet rigtig nemt igennem. Vi var blevet forberedt på det værste… blødninger, væskeansamlinger, dræn og hvad har vi… men sådan gik det lykkeligvis ikke.\nFaktisk havde hun det allerede så godt i aftes, at de overvejede at sende hende hjem, men fordi jeg var blevet afløst ved sygesengen bestemte de sig for at beholde hende natten over.\nDe havde rendt og pillet ved hende hele natten… så hun synes næsten ikke hun havde sovet. Det gør hun så til gengæld nu (-:\nNu venter der så dage med meget nedsat tempo, smertestillende, skift af plaster og bandager, film på dvd’en og en mor, der må stå til rådighed 24/7. Og det gør hun selvfølgelig hjertens gerne.\nMåske skulle jeg tage mit grønne papirlægeoutfit på 😉\n31. august 2011 / 13 Comments\nEn meeeget lang dag er ved at være slut.\nSelvom Poden først skulle på operationsbordet som nr. 2 hed mødetiden kl. 8 nul dut. Og så startede 7 timers “ingenting”.\nEfter 5 timer forlød det fra operationsgangen, at de måske blev nødt til at aflyse. Skide ærgerligt. Der er arrangeret ferie fra job og frihed fra skole… og hvad så… hvornår kunne vi så få en tid igen?\nNåmen det er vi ikke herrer over og ingen har gjort det for at genere os. Så der var ikke andet at gøre end at forsøge at sluge ærgelsen.\nHalvanden time senere kommer sygeplejersken ind med armene hævet i jubel… på vores vegne… de kunne nå det og vi kunne godt gøre klar. Poden fik den ordinerede medicin og mor blev iklædt operationstøj. Jeg var chik, kan jeg godt love jer… grønt papirtøj, hvid papirbadehætte og sølv ballerinaer. Jow jow… underligt at de der læger ikke faldt for mig på stribe 😉\nMen altså, grunden til påklædningen var selvfølgelig, at jeg alligevel fik lov at følge med på operationsstuen og holde i hånd indtil Poden sov. “Selvfølgelig må du det“, sagde narkosesygeplejersken.\nJeg sagde godnat kl. 15.25 og smuttede hjem og gik en lang tur med den rødhårede.\nKl. 17.10 blev der ringet. Og så var det afsted til opvågningen, hvor jeg også fik lov at være, indtil hun var klar til at blive kørt på afdelingen. Hvorfor de synes jeg skulle have nogle helt andre meldinger i går ved jeg ikke. Men pyt. Nu er det overstået med – ser det foreløbig ud til – et rigtig flot resultat.\nDet første hun sagde da hun vågnede var, “jeg har det ligesom, når jeg har været til fest” og det sidste inden jeg forlod opvågningen, “tjek lige om de har noget ordentligt mad“.\nHalvanden time efter operationen satte hun to portioner kartoffelmos, kødsovs og 2 is til livs… så helt galt er det ikke fat med hende 😉\nEfter aftensmaden tog far over. Jeg er hjemme og møder først ind igen i morgen tidlig, hvor jeg forventer at kunne tage hende med hjem.\nSikke en lettelse at være kommet godt ud på den anden side.\nI aften/nat er det forresten 4 år siden jeg “blev ramt i natten, i mit hjerte, under månens smukke lys“ og begyndelsen på resten af mit liv tog sin spæde start.\nDet kan man vel godt tillade sig at glæde sig over, selv på en lang dag som i dag..!


Bognørden: HOMO sapienne\n178 sider milik\nJeg er blevet anbefalet denne Grønlandske forfatters debutroman. Jeg tager altid handsken op, når en af mine gode litterære venner anbefaler - således også denne gang.\nNiviaq er blevet kaldt Grønlands svar på Yahya Hassan - og med god grund. Romanen er endnu et flot eksempel på, at kvantitet og kvalitet ikke nødvendigvis går hånd i hånd. Med sine 171 sider er dette er roman af den korte slags, men hvad den mangler i fylde, har den i rå mængder af både indhold og formidling. Romanen er opdelt i fem kapitler, for fem unge menneskers historie, deres fælles berøringsflader og ikke mindst, hver deres side af deres fælles historier. Det er en herlig blanding af hårdtslående punchlines og lyrik - yderst velskrevet og meget meget levende.\nDe fem unge mennesker er alle et produkt af Grønland - på godt og ondt. Alle har fundet ud af, at de på det seksuelle plan, adskiller sig fra normen. Da homoseksualitet er behæftet med meget stor skam i Grønland, kæmper de unge ikke blot med at finde deres egen identitet, men også i høj grad med omverdenens reaktioner. Fia lever sammen med en mand, men føler sig ulykkelig og seksuelt uforløst: "Tak fordi du elsker mig, mig som begår fejl. Men nej, jeg takker nej, siger jeg" Fia flytter fra manden, forelsker sig i Sara og så kommer det store eksistentielle brag - for er hun lesbisk? Fias bror Inuk er flygtet fra Grønland, han forelskede sig i en mand, der ikke vil vedkende sig at være homoseksuel. Pressen skriver om sagen og Inuk må væk - han forsøger at tale Fia fra hendes lesbiske tanker, men han selv kæmper mod de Grønlandske gener, og forsøger at blive dansk. Arnaq har mistet sit job og er faldet i misbrugets dybe hul. Hun drikker alt for meget, dels for at glemme faderens overgreb, og dels for at dulme de depressive tanker. Arnaq er både til kvinder og mænd, og hun er vild med Ivik, der er kæreste med Sara. Ivik fungerer seksuelt sammen med Arnaq, men med Sara som hun elsker, kan intet lykkedes. Men hvorfor er hun utro og klarer hun at blive forladt igen? Sara er kæreste med Ivik, utro med Fia og ramt af OCD. Sara er på kanten af livets vej, hun vil egentlig meget gerne leve, men er helt okay med at dø. Lige indtil hun er med til søsterens fødsel og hendes lille nye niece viser hende\nlyset i livet. Sara kaster sig ind i kampen om at tilgive sig selv, og vælge kærligheden.\nOmslagets foto giver en klar association til primaterne. Måske er billedet anbragt for at vise, hvordan vi alle bliver styret af vores lyster? Romanen oser af sex - men her er ingen vulgære eller udpenslende sexscener - det er en rå samfundskritisk roman. Det her er en roman om venskaber, svigt, håb og frem for alt kærlighed. Det er en både smuk og grum indføring i det Grønlandske hjerte, hvor tabuer og stigmatisering er hverdags kost. De fem unge mennesker er nok som grønlænderne er flest, men de er så ekstra udsatte pga. deres seksualitet. At være ung og kæmpe med at finde sig selv, er i sig selv en udfordring. Men disse unge kæmper derudover også med omgivelsernes intolerance.\nJeg er meget begejstret for romanen, og ser tydeligvis dens store nødvendige slagkraft. Danskere kan få be- eller afkræftet deres fordomme om grønlænderne. Grønlænderne får revet op i samme, men tvinges til at se virkelighederne i øjnene. Det er en samtidsroman, der bør aftvinge omtanke og på sigt åbne op for et mere frisindet øliv. Mere af hende, tak!


Freelance mobile-developer, Odense, SCR Freelance ApS | it-jobbank\nFreelance mobile-developer, Odense\nVi søger for vores kunde, en større dansk koncern inden for energisektoren, en dygtig mobile developer, som kan hjælpe med den fortsatte udvikling af deres apps. Kunden har udviklet en webapp på Android, som nu skal videreudvikles fremadrettet. I den forbindelse skal der sikres en cross-platform således app´en også understøtter IOS native.\nOpgaven vil omfatte:\nSkabe et overblik over nuværende app, herunder funktionalitet og kode\nKode app´en i IOS\nBistå i det fremadrettede arbejde med videreudvikling\nDet er vigtigt, at du kommer ind med et kompetenceniveau, der overgår kundens egne erfaringer med mobile dev. - og derigennem lærer fra dig og medvirker til at skabe ny inspiration og viden omkring mobile dev. internt hos de øvrige relevante IT-medarbejdere\nSolid erfaring med mobile development, herunder både Android og IOS (gerne Xamarin)\nGerne erfaring med kodeomskrivning af Android-app til IOS med henblik på cross-platform\nEvner at sætte dig hurtigt ind i nye IT-miljøer/opgaver\nIkke bange for at tage teten\nGod på kommunikation, videndeling og samarbejde


Projektleder søges til bolig-team i Arkitema-Kbh|Danske Arkitektvirksomheder | Brancheorganisation\nProjektleder søges til bolig-team i Arkitema-Kbh\nØnsker du at skabe inspirerende rammer i et projektforløb? Kan du bevare overblikket og trives du med at drive projekter og få tingene til at ske? Så er du måske vores nye kollega.\nVi søger en projektleder, der står i spidsen for et stærkt projektledelsesteam med sagsarkitekt og kreativ leder. Du tilknyttes et spændende boligprojekt i Coop Byen, der bliver en ny bydel i Albertslund. De bæredygtige og arkitektoniske ambitioner er høje for de ca. 12.000 m² boliger og ca. 2.000 m² fælleshus og daginstitution. På projektets foreløbige stade arbejdes med delvis trækonstruktion, en spændende materialepalette og et varieret taglandskab.\nTegnestuen er organiseret i teams og det er her vi i fællesskab udvikler kompetencer og redskaber målrettet aktuelle behov og projekttyper. Som fast base bliver du tilknyttet et bolig-team på ca. 15 medarbejdere.\nSom projektleder vil du blive en del af Arkitemas netværk inden for projektledelse, hvor erfaringer, processer, værktøjer videndeles på tværs af organisationen. Arbejdet med styring og ledelse tager udgangspunkt i Arkitemas redskaber og paradigmer, der sikrer kvalitet i vores processer og projekter.\nEn baggrund som konstruktør eller arkitekt\nSolid byggeteknisk viden og projekteringserfaring\nFortrolig med Revit\nKendskab til YBL18 og kravene, der stilles til rådgiver heri\nLederevner og kan lede en mindre gruppe af medarbejdere til at yde deres bedste\nEvnen til at håndtere deadlines, sagsøkonomi, bygherrekontakt m.m. og til at tage rettidige beslutninger\nEn positiv tilgang til udfordringer og proaktivitet, når der skal findes løsninger\nSend din ansøgning og CV via linket herunder til os snarest muligt. Vi indkalder løbende til samtaler og lukker stillingen, når vi har fundet den rette kandidat.\nEvt. spørgsmål kan rettes til teamleder Jens Bonnesen telefon: 26 72 26 08 e-mail: jebon@arkitema.com


Nye tal: Nu vokser færre børn op i fattigdom – Nyheder fra Bornholm » Bornholms Tidende\n6. JAN 2020 10. maj 2020 • 23:03 INDLAND AF\nDet har længe været et af de mest ømtålelige emner på Christiansborg, hvor S-regeringen har som erklæret mål at bekæmpe den: Børnefattigdommen i Danmark.\nI de senere år har antallet af børn, der vokser op i fattigdom, været støt stigende. Men nu viser nye tal fra Arbejderbevægelsens Erhvervsråd, at kurven er knækket. 61.200 børn var i 2018 fattige i Danmark ifølge den nye opgørelse. Det er et fald fra det rekordhøje antal på 64.500 børn, der året forinden blev opgjort som fattige.\n”Det er glædeligt, at færre børn i dagens Danmark oplever de store udfordringer, der er forbundet med at vokse op i fattigdom,” siger Lars Andersen, direktør i Arbejderbevægelsens Erhvervsråd.\n”På grund af kontanthjælpsloftet og integrationsydelsen blev markant flere børnefamilier fattige under den forrige regering. Højkonjunktur og økonomisk vækst ser ud til at have vendt udviklingen,” siger Lars Andersen.\nDen nye analyse medregner ikke effekten af den saltvandsindsprøjtning – et nyt midlertidigt børnetilskud på en kvart milliard kroner – som S-regeringen sammen med støttepartierne har besluttet at give til børnefamilier ramt af kontanthjælpsloftet eller integrationsydelsen.\nDet trådte i kraft fra årsskiftet og giver familierne et ekstra månedligt beløb på mellem 550 og 700 kroner pr. barn.\n”Det betyder et yderligere fald i antallet af børn i fattige familier. Men selv da er der for mange fattige børn i Danmark,” siger Lars Andersen fra Arbejderbevægelsens Erhvervsråd.\nTallene viser også, at visse kommuner er overordentlig hårdt ramt af børnefattigdom. På Lolland og Langeland vokser mere end hver tiende barn op i fattigdom. Også de københavnske vest-egnskommuner Brøndby, Ishøj og Høje-Taastrup er hårdt ramt. Omvendt er nordsjællandske kommuner som Allerød, Egedal, Gentofte og Rudersdal næsten forskånet for fænomenet.\n”Den geografiske polarisering er meget bekymrende. Velstanden samles. Svage borgere presses ud af de store byer og til eksempelvis Lolland, hvor mulighederne for jobs og gode uddannelser kan være ringere,” siger Lars Andersen.\nDebatten om fattigdom blandt samfundets mindste er betændt og præget af uenighed om, hvad reel fattigdom er. Hos Arbejderbevægelsens Erhvervsråd benytter man Danmarks Statistiks definition. Den er relativ, ikke absolut. Desuden er man fattig, hvis ens indkomst har været tilpas lav i ét år. Tidligere, eksempelvis under Helle Thorning-Schmidts S-ledede regeringer, var grænsen tre år.\n”Børn vokser ikke op i fattigdom, fordi deres forældre har en lav indkomst i blot ét år. Hvis man bruger treårsgrænsen, falder antallet fra cirka 61.000 til 13.000 fattige børn. Det er langt mere retvisende.”\n”Når det så er sagt, er analysen godt nyt. Den viser, at reformer og højkonjunktur er de bedste midler til at få børn ud af fattigdom. Kontanthjælpsloftet og integrationsydelsen er gode tiltag, der øger mors og fars incitament til at få sig et arbejde,” siger han.\nCepos anbefaler, et en ny fattigdomsgrænse kun omfatter familier, der oplever tre år i træk med lav indkomst.\n”Det vil gøre debatten langt mindre skinger og få den til passe ind i virkelighedens verden,” siger Mads Lundby Hansen.\nHelle Christiansen, chef for Kirkens Korshær, kalder omvendt problemet med børnefattigdom reelt og alvorligt.\n”Det er altid godt, når tingene går i den rigtige retning.”\n”Men vi ser stadig alt for mange børn, der lider afsavn. Børn, som ikke får ordentlig ernæring eller oplever en mangel på muligheder, hvor skoleudflugter eller nissegaver til klassekammeraterne i juletiden bliver en udfordring i stedet for en glæde,” siger hun.


Astanga Yoga - Ayurveda - Astanga Yoga\nAyurveda – Astanga Yoga\nAstanga Yoga er for alle og er en dynamisk yogaform. Rigtig mange mærker denne yogaform som en god måde at komme i form på, da den styrker og smidiggør kroppen ud fra hvor din krop er i dag. Ud over den fysiske træning efterlades kroppen afstresset med en følelse af lethed og ro i krop og sind.\nFor dig som er ny til Astanga Yoga\nLedige pladser: 10\nTidsrum: 19.30 til 20.45\nIntroduktion til Astanga Yoga\nKræver ingen forudsætninger\n700 kr. / 10 uger – start 10. august 2022\nFor dig som allerede har en Astanga Yoga praksis\nMysore og en gang om måneden guidet\nTidsrummet er 17.00 til 19.15\nKom i dybden med din Astanga Yoga praksis\nDu har en stærk Astanga Yoga praksis eller\nHar deltaget på begynderforløbet\n650 kr. / 10 uger – start 10. august 2022\nDenne yogaform er bygget op af serier af stillinger, som kædes sammen gennem åndedræt og bevægelse. Åndedrættet, ujjai, er yogaens “rygsøjle” og bruges sammen med kropslåse, bandhas, og fokuspunkter, dristhis.\nDisse teknikker er med til at holde fokus og skabe ro i krop og sind mens du laver yoga. Astanga Yoga er et dynamisk yogasystem, der synkroniserer åndedræt med bevægelse, vinyasa og giver øget styrke, fleksibilitet, udholdenhed, balance og ikke mindst afspænding.\nSerierne af øvelser er sammensat, så kroppen stille og roligt kan åbne sig i sin egen takt og hver øvelse er forberedelsen til den næste øvelse. Det er vigtigt at kroppen styrkes i egen takt og at der gives en ordentlig introduktion af åndedræt, øvelser og bevægelse.\nArbejdet med at styrke og åbne krop og sind kan byde på mange oplevelser, en måde at blive kropsbevidst og skabe kontakt med sit indre selv.\nFå en stærk og sund krop, mærk yogaen styrke kroppen og give dig ro i sindet.\nStillingerne er forbundet i et flow, så stillingerne afløser hinanden. Der er til hver øvelse fastlagt hvornår man i denne øvelse skal trække vejret ind og ud. På samme tid er det også fastlagt hvordan man bevæger sig med åndedrættet fra den ene øvelse til den næste. Dette flow, vinyasa, er med til at holde på varmen og intensiteten i udførelsen af Astanga Yoga og virker meget udrensende for kroppen.\nTeknikken man bruger til udførelse af Astanga Yoga består af det særlige åndedræt, ujjayi, kropslåse, bandhas og visuelle fokuspunkter, drishti. Disse tre teknikker kaldes tilsammen Tristana og opleves som en meditation i bevægelse. Kropslåsene, bandhas, skal ses som en kropsholdning og støtte fremfor en låst krop.\nAstanga Yoga serier\nAstanga Yoga er fastlagt i serier af øvelser, der hænger sammen og som åbner for krop og sind. Hver øvelse er forberedelsen til den næste ligesom hver serie er forberedelsen til den næste. Serierne avancerer og udfordrer dermed mere og mere i krop og sind.\nFørste serie, Yoga Chikitsa, som betyder yogaterapi, udrenser og styrker kroppen. Derudover retter denne serie også op i kroppen. Første serie er den helt fundamentale serie og skaber grundlag og åbning for de øvrige serier.\nAnden serie, Nadi Shodhana, beskæftiger sig mere med nervesystemet, hvor den udrenser og styrker dette. Serien opleves som mere intens end første serie.\nØvrige serier, Sthira Bhaga, udfordrer endnu mere krop og sind. De er mere intense og udvikler styrke, kropskontrol, udholdenhed og fleksibilitet.\nDer er ingen hastværk ved udførelse af Astanga Yoga, det er vigtigt at man bruger teknikkerne til at skabe kontakt og forståelse til sig selv, krop og sind.\nUdførelse og opbygning\nHver serie starter med solhilsner, som kan ses som en form for opvarmning. Disse varmer kroppen godt op og bringer krop og sind sammen gennem den anvendte teknik. Herefter består øvelserne af stående stillinger, siddende stillinger osv. og hver serie slutter med afsluttende stillinger, som køler krop og sind roligt ned igen, Endelig slutter serien med afspænding/ afslapning.\nA.C. Meyers Vænge 13G, 2450 København SV\nOnsdage mellem 17.45 og 21.15\nEfter ønske og aftale, hverdage 18-22, weekender 7-22


stemme – i tale eller sang | lex.dk – Den Store Danske\nstemme (i tale eller sang)\nStemme. Grafen viser ændringer i den gennemsnitlige grundtonefrekvens for kvinder og mænd gennem livet. Det fremgår, at frekvensfaldet er særlig brat hos drenge i puberteten, når stemmen går i overgang, at gamle mænds stemmer bliver lidt højere, og at gamle kvinders enten kan blive lidt højere eller lidt lavere. Ill. efter P. Lindblad Rösten (1992).\nEn stemme er lydbølger, der hos mennesket frembringes ved stemmelæbernes svingninger i strubehovedet. Pga. musklernes form og slimhinderne er svingningerne komplekse, således at der dannes en klang med en grundtone og en række overtoner. Svingningshastigheden eller frekvensen bestemmer grundtonen og dermed den tonehøjde, der høres. Frekvensen måles i hertz (Hz), dvs. svingninger pr. sekund. Dyrestemmer og -lyde dannes med højst forskelligartede lydorganer.\nStemmelæberne er længst og tykkest hos voksne mænd, lidt kortere og tyndere hos kvinder og kortest og tyndest hos små børn. Variationsområdet for mænds talestemmer ligger normalt i intervallet 60-200 Hz, for kvinders 120-350 Hz og for barnestemmer endnu højere. Den gennemsnitlige grundtone falder gennem barneårene og holder sig hos voksne ret konstant indtil alderdommen. Den individuelle variation mellem talens højere og lavere toner skyldes især ændringer i stemmelæbernes ydre og indre spænding, idet øget spænding giver øget tonehøjde. Denne variation udnyttes sprogligt i ordtoner og intonation.\nStemmens styrke varierer med luftstrømmen fra lungerne, som bestemmes af åndedrætsmuskulaturens aktivitet. Hvis stemmelæberne ikke lukker helt til i løbet af hver svingning, bliver stemmen luftfyldt. Hvis derimod stemmelæberne er konstant lukkede bagtil og kun svinger i den forreste del, fås knirkestemme. I en række indianske sprog kontrasterer knirkestemme med normal stemthed, mens normal stemthed i flere indiske sprog kontrasterer med luftfyldt stemme.\nKlangen, der udgår fra stemmelæberne, modificeres ved passagen gennem hulrummene i de øvre taleorganer under artikulationen af vokaler og stemte konsonanter.\nSangstemmen bevæger sig på fikstoner, dvs. udholdte toner af en vis varighed. Barnestemmen har kun ét register med en lys klang. Under stemmens overgang hos børn mellem 12 og 14 år sker der en klanglig forandring, idet stemmelæberne vokser, og der udvikles to registre. Ved falsetten er stemmelæberne tynde og udstrakte; kun randene svinger, og lyden er lys, spæd og fattig på overtoner. Ved fuldregistret er stemmelæberne tykke og svinger med en stor del af deres masse; lyden er mørk og overtonerig.\nI den klassiske sangeruddannelse søges registerforskellene udlignet ved en intensivering af falsetten til et randregister med mere klang og fylde. Det kan så indarbejdes i en blandingsfunktion med fuldregistret, således at der opstår klanglig egalitet. Ud fra stemmeklangen skelnes der mellem forskellige stemmetyper: sopran, alt, tenor og bas; men der findes flere stemmeformer som mezzosopran eller baryton. Stemmens omfang er afhængig af stemmelæbernes form, alder og kondition; det kan variere fra nogle få toner til mere end tre oktaver.\nStemme betegner også den enkelte tonerække (melodi), der indgår i flerstemmig musik, fx sopranstemmen i en korsats eller cellostemmen i en orkestersats.\nVil du citere denne artikel? Kopier denne tekst og indsæt den i din litteraturliste: Høgel, Sten; Grønnum, Nina: stemme - i tale eller sang i Den Store Danske på lex.dk. Hentet fra https://denstoredanske.lex.dk/stemme_-_i_tale_eller_sang


EN MÅSKE GOD NYHED OG EN RET DÅRLIG NYHED -\nUdgivet den november 16, 2020 november 16, 2020 af admin\nEN MÅSKE GOD NYHED OG EN RET DÅRLIG NYHED\nSå er bestyrelsen på banen igen med et nyhedsbrev med orientering om, hvad der sker i forhold til surrogacy. Først den ”måske gode nyhed”.\nSom I ved, har vi rettet henvendelse til socialministeren den 14. oktober 2020. Efter en rykker svarede ministeren den 10. november 2020.\nMinisterens svar må forstås således, at regeringen vil foreslå ændringer i forhold til ”forældreregistrering”. Hvad, ministeren mener med det, er uklart. Ministeren gentog endvidere de traditionelle og gammelkendte indvendinger mod surrogacy, som vi ikke er enige i.\nVi har den 13. november 2020 svaret ministeren. Vi har anmodet om en hurtig orientering om, hvilke ændringer regeringen vil foreslå. Vi har bedt om stillingtagen til, hvad der skal ske med de sager, der nu er, og som kommer under behandling, før reglerne er ændret. Vi har endvidere bedt om ministerens stillingtagen til de sager, hvor registrering allerede er afvist samt var på, hvorledes ministeren vil forholde sig i forhold til forbuddet mod stedbarnsadoption i adoptionslovens § 15. Vi har endvidere forsøgt at imødegå nogle af ministerens misforståelser i forhold til surrogacy.\nDu kan læse ministerens brev af 10. november 2020 til DareDanmark og vores svar af 13. november 2020 på hjemmesiden www.daredanmark.dk.\nVi vælger at tolke ministerens svar som en åbning, og derfor kalder vi det for en ”måske god nyhed”. Det er vores håb, at ministeren vil hjælpe med at få løst nogle af de problemer, som surrogacy børn og deres familier mødes med umiddelbart efter fødslen. I kan være forvissede om, at vi følger op over for ministeren, så vi får afklaret, hvad hun mener, og hvornår der kommer til at ske noget.\nDerefter har vi desværre også en ret dårlig nyhed.\nHøjesteret afsagde den 16. november 2020 dom i en sag om stedbarnsadoption i forlængelse af det som myndighederne betegner som en surrogacy aftale.\nKort fortalt handler sagen om et dansk par, der i 2013 fik to børn i Ukraine. Manden blev registreret som far til børnene her i landet, men moderen vi afvist registrering som mor. Hun fik senere i 2018 del i forældremyndigheden, men der var forinden i 2016 og 2017 meddelt moderen afslag på stedbarnsadoption. Dette afslag blev indbragt for domstolene.\nHøjesteret er nu nået frem til samme resultat som Ankestyrelsen, og forældrene har tabt deres årelange kamp. Vi føler med familien, og vi er meget kede af resultatet, der er uforståeligt og uværdigt!\nNår vi nærlæser dommen, er der imidlertid grund til en vis optimisme. For det første udtaler alle Højesterets dommere, at der efter Den Europæiske Menneskerettighedsdomstols praksis skal foretages en konkret vurdering af hver enkelt sag i forhold til, hvad der er bedst for barnet. Højesteret udtaler herefter, at den nugældende bestemmelse i adoptionslovens § 15, 1. pkt. ikke giver mulighed for dette, da bestemmelsen foreskriver et ubetinget forbud mod adoptionsbevilling, hvis der har været økonomisk kompensation, hvorfor der er behov, at Folketinget tager bestemmelsen op til overvejelse.\nMed andre ord er den nugældende bestemmelse i adoptionslovens § 15, 1. pkt. blevet underkendt som værende i strid med Den Europæiske Menneskerettigheds Konvention. Det må betegnes som en lille sejr, men desværre godt gemt i et stort nederlag.\nDerudover har højesteretsdommerne delt sig i to grupper. 4 dommer har stemt for at følge Ankestyrelsens afgørelse. 3 dommere har stemt for, at Ankestyrelsen skulle anerkende at være forpligtede til at meddele adoptionsbevilling.\nAlle dommere i højesteret har været enige om, at der skulle foretages en konkret vurdering af børnenes interesse i adoptionsbevilling over for samfundets interesse i håndhævelse af forbuddet mod økonomisk kompenseret surrogacy. Flertallet på 4 dommere når imidlertid frem til, at hensynet til at håndhæve reglerne overstiger hensynet til børnene, og så fik Ankestyrelsen medhold.\nDet er kedeligt resultat, men denne dom sender nu Adoptionslovens § 15, 1. pkt. direkte tilbage til socialminister Astrid Krag, der vel nærmest må siges at have fået pålæg om at vurdere bestemmelsen igen og ændre lovgivningen, så det i hvert fald præciseres, at det afgørende må være, hvad der er bedst for barnet.\nI kan læse hele Højesterets dom her:\nPå den måde flettes de to nyheder sammen til en. Begge ender på socialministerens bord, og I kan igen være helt forvissede om, at vi ikke lader hende ruge for længe over spørgsmålene, før vi følger op.\nAfslutningsvis om dommen håber vi, at den familie, der led nederlag i Højesteret har energi, mod og ressourcer til at fortsætte kampen, der kan føres videre for Den Europæiske Menneskerettighedsdomstol.\nHvad gør vi herfra?\nBestyrelsen vil nu følge op på vores tidligere henvendelse til ordførerne for de partier, der ikke har reageret. Vi har fået aftaler med Socialdemokraterne og Nye Borgerlige.\nVi vil orientere de ordførere, der ikke har reageret på vores henvendelse, om socialministerens åbning i svaret fra den 10. november 2020 og konsekvenserne af Højesterets dom, hvorefter en række af de centrale bestemmelser der diskriminerer og forskelsbehandler surrogacy børn, er bragt i spil.\net må da på et tidspunkt vække oppositionens interesser. For der jo noget at komme efter her.\nDet er muligt, vi senere vender tilbage med forslag til, hvordan I kan konkret kan støtte vores kamp.\nForrige indlægForrige MINISTER ASTRID KRAGS SVAR PÅ DARES HENVENDELSE\nNæste indlægNæste MINISTER ASTRID KRAGS SVAR PÅ DARES BREV AF 13. NOVEMBER 2020


Baron Boltens gård i Gothersgade 8 blev opført i 1767 af en velhavende storkøbmand og skibsreder, der underskrev sig Heinrich Bolte, før han blev ophøjet til baron af Bolten. Foto fra omkring 1950, før der blev anlagt en arkade gennem stueetagen. København før og nu – og aldrig, bd. 5. Fold sammen\nMandag d. 20. oktober 2014, kl. 15.56\nI 1783 sluttede krigen mellem England, Frankrig og De Amerikanske Fristater, og det var en dårlig nyhed for købmand Bolte i Gothersgade.\nIkke fordi han beklagede, at englænderne mistede kolonierne på den anden side af Atlanterhavet, men med underskrivelsen af fredstraktaten i Versailles sluttede syv fede år for ham og for en håndfuld andre handelshuse i København.\nDet var folk, der ejede oceangående handelsskibe, og så længe krigen havde varet, havde de med et neutralt Dannebrog i masten sejlet ufattelige formuer hjem til landet – og til sig selv – fra Vestindien og fra fjerne egne i Asien. Men nu sluttede festen, for med freden havde den vældige britiske handelsflåde igen uhindret adgang til verdenshavene, og så kunne man se frem til faldende fragtrater og efterfølgende kursfald og fallit.\nFremtiden så mørk ud, og galt gik det for købmand Bolte, der havde haft den største fortjeneste af alle i byen.\nHeinrich Bolte var tysk af fødsel, han voksede op i yderste fattigdom, og som 17årig rejste han i 1752 til København for at prøve lykken. Ikke en skilling ejede han, men han blev vintappersvend og efter en halv snes år optaget i vintapperlavet, skønt han egentlig ikke havde den formelle uddannelse.\nDen slags småting kunne ikke holde en driftig mand nede, og frem ville han.\nHans første kone var datter af den kongelige hofblikkenslager, men hun døde, og så indgik han ægteskab med datteren af en værtshusholder i Pilestræde. Det var et godt parti, og ved flid fik han skrabet så mange penge sammen, at han kunne købe en gammel gæstgivergård. Ikke så meget for at drive værtshus, for nu var han vokset fra den metier. I stedet opførte han på grunden, der var lang og smal, den købmandsgård, som endnu ligger på adressen Gothersgade 8, men som blev maltrakteret godt og grundigt, da man efter anden verdenskrig borede en arkade gennem stueetagen for at gøre plads til fortovet.\nForhuset med den tidstypiske kvist blev indrettet til beboelse, mens bygningerne inde i gården var til forretningsbrug. Over porten satte han en sten med årstallet 1767 og initialerne HB. Det var rigeligt. Alle vidste, hvem der boede i det fornemme hus.\nHavde blik for gode forretninger\nDansk indfødsret fik han ti år senere, og så kom den gyldne periode med krigen i Amerika. Egentlig handelskyndig var han ikke, men han havde blik for at se en god forretning før konkurrenterne og mod til at træffe en hurtig beslutning.\nHan blev rig, meget rig, men så døde hans kone, og i en alder af et halvt hundrede år var han for anden gang enkemand. Dog ikke ret længe, for han fik øje på en 18-årig skønhed, Frederikke Sophie, datter af konferensråd og generalmajor J.F. Heinrich. Det kunne ikke blive fornemmere. Hende skulle det være, og konferensråden så med glæde datteren anbragt på toppen af en tønde guld, men der var et problem.\nDen velhavende købmand var borgerlig og helt uden for rangklasserne. Det måtte først bringes i orden. Og til det formål var det så heldigt, at enkedronning Juliane Marie netop stod og skulle bruge midler til oprettelse af en fødselsstiftelse i Amaliegade. Pengene blev fundet, og med yderligere 40.000 rigsdaler i den gode sags tjeneste blev købmand Bolte ved en kabinetsordre ophøjet i friherrestanden som Baron af Bolten.\nDet var i maj 1783, og nu kunne der arrangeres bryllup. Sorgenfri Slot og nogle andre landsteder nåede han også at erhverve, men så kom de første ubehagelige rygter om fred mellem stormagterne. Og det udløste så voldsomme prisfald på varer anbragt i hans mange fyldte pakhuse, at han – byens rigeste mand – pludselig var insolvent.\nBrylluppet hang i en tyd tråd, for uden penge ingen brud og kun et ekstraordinært lån på en lille million rigsdaler fra statskassen reddede forretningen og den planlagte fest.\nBaron Bolten flyttede med sin unge hustru ind i den rummelige købmandsgård i Gothersgade, men det stod klart, at de gode tider var forbi. Et par år efter var han igen ude af stand til at betale sine terminsregninger, og selv om han fik kongelig bevilling på seks ugers henstand, var det mere end ægteskabet kunne klare.\nBaronessen mente nok, at livet havde mere at byde hende end en 30 år ældre mand med økonomiske problemer, og en skilsmisse var uomgængelig. Hun gik sine egne veje, og der er dokumentation for, at hun i den galante periode frem mod århundredskiftet optrådte som en livsglad dame, der aldrig savnede beundrere.\nDerimod gik det sørgeligt ned ad bakke for Baron Bolten. Den tidligere så velhavende storkøbmand og skibsreder måtte en efter en afhænde alle sine ejendomme. Han døde i 1790, og i sine sidste år boede han til leje i nogle værelser ud mod gården i den ejendom, han selv havde opført, da tiderne var gunstige.


Varmt og hyggeligt udeområde med plankeværk som udgangspunkt - DARLING\nI CPH Airport forvandlede DARLING copenhagen et kedeligt plankeværk på en byggeplads til et varmt og hyggeligt udeområde med referencer til rejse, luft, fly, minder og kærlige tanker på dem, lufthavnens gæster er på vej mod, eller efterlader i savn.\nVi integrerede både udsigtspost og hvilebænk, så de nysgerrige kan kravle op og kigge ind til byggepladsen, mens de trætte tager et hvil eller en smøg.\nVæggen er placeret foran Terminal 2s udeservering med mange nye og smagfulde cafeer. Stort set alle cafeerne er indrettet med en træsort i “new nordic”-look, så vi lagde vægt på en farve og et design, der ville stå som en flot og sammenhængende baggrund for alle cafeerne – både set indefra og udefra.\nVi prioriterede også at tilføre varme til det udeområde, der var blevet helt lukket om sig selv pga. byggeriet bag plankeværket. Det stilrene stålloft på områdets halvtag vil komme til at stå flot med de smukke natursten på den kommende plads, men i det midlertidige, lukkede rum gav det en kold og ugæstfri atmosfære. Vi brugte skæret fra det blanke stål til til at spejle lyskæders varme skin og plankeværkets varme farve. Nu lyste hele området op og bød de rejsende velkommen.\nDARLING copenhagen stod for designet og den praktiske eksekvering. Vi byggede og monterede bænken. Vi malede væggen, leverede og monterede lyskæder. Vi valgte passende motiver til postkort og fik dem produceret af vores samarbejdspartnere FLINK. COORDINATED GRAPHIC DESIGN og Signwork. Postkortene blev projektets Cherry on Your Cake, da vi satte dem op, som var de drysset ud af tilfældige flyvemaskiner.\nFOTO: Cille Helmersen\nSe også væggen juledekoreret under opgaver – Vi kalder opgaven : Juletræer skaber stemning mellem byggeri og rejsende


Sygeplejerske til lungemedicinsk afsnit 204 Klinik Medicin\nLungemedicinsk afsnit 204 søger pr. 1. november 2017 2 sygeplejersker i fast stilling samt 2 sygeplejersker i barselsvikariat. Stillingerne er på 37 timer i skiftende vagter. Er der et ønske om fortrinsvis aften- eller nattevagter, vil dette kunne imødekommes.\nPersonalet er fortrinsvis tilknyttet et af specialerne, men afløser i begge specialer ved behov under ferie og sydom. Der er til begge specialer tilknyttet ambulatorium, som ligger i forlængelse af sengeafsnittet.\nLungemedicinsk afsnit 204B har plads til 20 patienter. De fleste patienter indlægges akut. Årsagen til indlæggelse er bl.a. sværere og atypiske pneunomier, Kronisk Obstruktiv Lungeli-delse (KOL), lungefibrose, astma og cancer. Vi har også patienter med almen medicinske lidelser. Vi tilbyder både NIV-behandling og High-Flow behandling til vores KOL-patienter. Sygeplejen til disse kroniske patienter handler ofte om, at give patienterne de fornødne red-skaber til at håndtere deres dyspnø. Vi har en del patienter i palliative forløb.\nÆldremedicinsk afsnit 204A har plads til 16 patienter, hvor langt de fleste af patienterne indlægges akut. Indlæggelsesårsagen hos denne patientkategori skyldes ofte multimorbiditet, funktionstab og almen svækkelse hos den ældre patient, grundet de mange konkurrerende lidelser.\nFælles for begge specialer er, at de er komplekse. Vi har et stort patientflow i afsnittet, og arbejder bevidst og målrettet med effektive og gode patientforløb. Dette gør vi bl.a via dag-lige tavlemøder, hvor patientforløb koordineres.\nVi har i afsnittet en høj uddannelsesaktivitet af bl.a. sygeplejestuderende, social-og sundhedsassistentelever samt medicinstuderende.\nDer har minimum 2 års erfaring\nDer meget gerne har erfaring fra det lungemedicinske speciale\nAnsøgningsfrist: 25/10 2017\nAnsættelsessamtaler forventes afviklet den 30/10 2017\nSygeplejerske til udgående team i sengeafsnit 9Ø


Slidlag | NCC\nBitugrib - til motorveje, hovedveje og lufthavne\nBitugrip er en tyndlagsbelægning med særdeles god friktion. Den mindsker risikoen for aquaplaning og er derfor velegnet til bl.a. motorveje, hovedveje og lufthavne.\nFlexfalt - til stier og mindre veje\nFlexfalt er et fleksibelt slidlag, som er særlig modstandsdygtig mod revnegennemslag og sporkøring. Flexfalt-typerne anvendes fra stier og mindre trafikerede veje og pladser til middel trafikerede veje med tilstrækkelig bæreevne, hvor der ønskes et slidlag med forlænget levetid.\nSkærvemastiks (SMA) – kan holde til stor trafikbelastning\nSkærvemastiks er en slidlagsbelægning, som anvendes på steder, hvor der stilles ekstra store krav til belægningen. Skærvemastiks er en meget tæt og derfor holdbar belægning, hvor friktions- og stabilitetsegenskaber er tilgodeset med et stort skærveindhold og speciel, stabiliserende filler.\nSuperphalt - stor stabilitet\nNCC Superphalt kan med fordel anvendes som øverste slidlag fra de mindste veje og pladser til de mest trafikerede motorveje. Fordelene er gode udmattelsesegenskaber, stor stabilitet, lang levetid og høj sporkøringsmodstand. Superphalt er opbygget næsten som Skærvemastiks, men i mod modsætning til Skærvemastiks, som i henhold til vejreglerne kun må fremstilles med de hårdeste bindemidler, produceres Superphalt med alle de bindemiddeltyper, vi normalt benytter os af i Danmark.\nKombilag (KB) - kombinerer bære- og slidlag\nNCC Kombilag kombinerer bære- og slidlagsegenskaber og kan anvendes på let til middeltrafikerede veje, som har behov for en vis forstærkning, men hvor en traditionel GAB forstærkning efterfulgt af et slidlag vil være overdimensioneret og økonomisk uhensigtsmæssig. Erfaringer har vist, at kombilag er meget anvendelig på ”problemveje” med mange krakeleringer. Det bløde bindemiddel gør, at vejen kan følge underlagets bevægelser uden at revne.\nStøjreduceret asfaltslidlag (SRS)\nTrafikstøjen påvirker vejenes omgivelser. Den dominerende støjkilde ved hastigheder over ca. 50 km/t stammer fra mødet mellem dæk og vejbane. Derfor har vi udviklet en asfalt til slidlag, som nedsætter trafikstøjen fra vejene. Det støjreducerende asfaltslidlag kan med anvendes på stort set alle vejtyper, som er egnet til maskinudlægning, fx kommuneveje, bygader, hovedveje og motorveje.\nI Danmark bliver 5-6 millioner m² veje hvert år vedligeholdt med overfladebelægninger. Løsningen er en vejbelægning, hvor et lag skærver lægges ned i et lag bindemiddel. Den er enkel, effektiv og kan udføres på mange slags underlag som asfalt, grus, beton, fliser og knust genbrug. Når belægningen er udført korrekt, er den med til at øge hele vejkonstruktionens levetid med op til 15 år og ofte mere – selv på stærkere trafikerede veje.\nLæs mere om NCC's overfladebelægninger\nFinn Grønlund Møller\nSales & Market Manager DK, Asfalt, NCC Industry\n+45 20 40 15 21\nSales & Market Manager, Salg Asfalt og Landbrug Sjælland, NCC Industry\n+45 60 23 77 33\nSales & Market Manager, Asfalt Fyn/Jylland Syd, NCC Industry\n+45 40 64 50 33\nFå et godt tilbud på din asfaltopgave\nHar du en asfaltopgave, som du ønsker at kende prisen på? Udfyld formularen og få et uforpligtende tilbud på dit asfaltarbejde.


[Opskrift] 3 lækre sommerfavoritter du nemt kan bage | Hverdagslykke | Homestretch [Opskrift] 3 lækre sommerfavoritter du nemt kan bage – Homestretch\nIndrømmet - det er ikke raketvidenskab. Til gengæld er det vanvittigt lækkert, kan varieres på alle\nSelvom det, i hvert fald i kalenderen, er sommertid så synes jeg aldrig det bliver for varmt og solrigt til at bage. Der er forskel på det bagværk jeg laver og tendensen er helt klart at det er de lettere og friskere sager jeg bager når det er sommer. I dag har jeg fundet 3 sommerfavoritter frem til jer, som tidligere har været vist her på bloggen, men som jeg absolut synes fortjener et gensyn.\nFælles for dem alle 3 er at de er friske og lette at gå til. Lad dig endelig ikke skræmme af, at der er en cheesecake imellem – den er slet ikke svær at lave, men tager dog lidt tid. Både de svampede muffins med squash og chokolade og frugttacos er hurtige at lave og er perfekte til en picnic eller en tur til stranden.\nCheesecake er en af mine absolutte yndlingskager og netop denne her med citron er nok favoritten over alle. Knasende bund og syrligt fyld – der er ikke et øje tørt. Det er en af de kager, der bliver lavet allermest her på matriklen og den er et hit hos både børn og voksne. Du finder opskriften på vidunderet lige her.\nJeg er vild med at bruge squash (eller gulerødder for den sags skyld) i bagværk som for eksempel muffins – det giver fantastisk saftig bagværk og smager lige så dejligt. Disse er lavet med en creamcheese frosting, men en blød chokoladeganache ville også passe ret godt til. De er hurtige og meget nemme at lave og børn kan sagtens være med. Opskriften finder du lige her.\nSkulle du have lyst til at prøve en variant med banan og chokolade kan du finde en opskrift på det her.\nDen er god nok – frugttacos er en ting. Børnene synes det er et virkelig sjovt koncept og vi bruger det gerne til både brunch og til en picnic i haven. Vi er alle ret vilde med pandekager her på matriklen og jeg ville gerne finde et alternativ til at fylde dem med marmelade, sukker og alt det andet (lækre) man også kan bruge og så opstod idéen faktisk ved en tilfældighed, da jeg havde lavet tacos til aftensmad en dag. Siden har frugttacos været en ting hos os – jeg er sikker på at der findes uanede muligheder for at variere fyldet – det er bare at slippe fantasien løs. Find opskriften på frugttacos her.\nIndrømmet - det er ikke raketvidenskab. Til gengæld er det vanvittigt lækkert, kan varieres på alle mulige måder og så er det med til at …


Afgangsgebyr - mæglereLæs Mere\nVigtigste » mæglere » Afgangsgebyr\nHvad er et udgiftsgebyr?\nEt exitgebyr er et gebyr, der opkræves for investorer, når de indløser aktier fra en fond. Udgangsgebyrer er mest almindelige i åbne gensidige fonde. Når man forlader en afdeling, kan en investor eventuelt skulle betale et indløsningsgebyr sammen med eventuelle back-end salgsmængder forbundet med deres aktieklasse.\nForladte gebyrer forklaret\nUdgangsgebyrer kan være forbundet med en transaktionssalg eller en indløsningsudgift. Udgangsgebyrer for gensidige fonde bestemmes af fondsselskabet. Nogle midler vil være strukturerede med back-end salgsmængder, der giver provision for formidlermægleren. Fondsselskaber strukturerer også aktieklasser for at kræve et indløsningsgebyr, hvilket er en afgift, der krediteres aktieklassernes udgifter.\nBack-end salgsmængder betales til formidlere og struktureres som en del af en aktieklasses salgsprovisionsplan. Disse gebyrer kan være et statisk procentuelt gebyr, eller de kan blive udsat for betingede betingelser. Statiske back-end-salgsmængder er gældende i en varighedsperiode på en beholdning og opkræves som en procentdel af de aktiverede aktiver. Statisk baglæns salgsmængde er typisk lavere end gebyrer for front-end, i gennemsnit ca. 1%. Betingede udskudte bagudbetalingsgebyrer falder over investeringens levetid. De kan endda udløbe efter en bestemt periode, i hvilket tilfælde en aktieklasse kan være berettiget til en omklassificering.\nIndløsningsgebyrer adskiller sig fra baglæns salgsmængder, da de er forbundet med fondens årlige driftsudgifter. Gensidige selskaber integrerer indløsningsgebyrer i deres gebyrplaner for at afbøde kortvarig handel med gensidige fondsaktier. Indløsningsgebyrer er typisk kun i kraft i en bestemt periode, der kan variere fra tre måneder til ca. et år. Hvis en investor vælger at indløse aktier i den specificerede periode, hjælper gebyret med at udligne de transaktionsudgifter, der er forbundet med indløsningen, og hjælper også med at beskytte andre investorer mod udgifter til højere pr. Aktie samlet.\nBaglæns salgsmængder og indløsningsgebyrer udtrykkes typisk og opkræves som en procentdel af aktiverne. En åben gensidig fond er forpligtet til at offentliggøre sin salgsbelastningsplan samt dens driftsgebyrplan og eventuelle indløsningsgebyrer i dets prospekt.\nUdgangsgebyrer kan også opkræves af andre typer af fonde, herunder hedgefonde, livrenter og begrænsede partnerskabsenheder. Disse midler vil give gebyroplysninger i forskellige former. Derfor er det vigtigt, at investorerne forstår de involverede gebyrer for at investere i og indløse deres investeringer.\nBetinget udskudt salgsafgift (CDSC) En betinget udskudt salgsafgift (CDSC) er et gebyr eller salgsafgift eller belastning, som investeringsforeningsinvestorer betaler, når de sælger aktier i klasse B-fonde. mere Rådgivergebyr Et rådgivningsgebyr er et gebyr, som investorer betaler for professionelle rådgivningstjenester. mere Load Definition En belastning er en salgsprovisionsprovision, der opkræves for en investor, når de køber eller indløser aktier i en gensidig fond. mere B-Aktie En B-aktie er en klasse af aktier, der tilbydes i en åben gensidig fond. B-aktier sammenlignes ofte med A-aktier og C-aktier, som også er aktieklasser, der tilbydes i åbne gensidige fonde for detailinvestorer. mere Indløsningsgebyr Et indløsningsgebyr er et gebyr, der opkræves for en investor, når aktier sælges fra en fond. mere 12B-1-plan En 12B-1-plan er en plan, der er struktureret af investeringsselskabers fordeling af midler gennem formidlere. flere Partner Links\n© 2020 Hvad er et udgiftsgebyr? Et exitgebyr er et gebyr, der opkræves for investorer, når de indløser aktier fra en fond. Udgangsgebyrer er mest almindelige i åbne gensidige fonde. Når man forlader en afdeling, kan en investor eventuelt skulle betale et indløsningsgebyr sammen med eventuelle back-end salgsmængder forbundet med deres aktieklasse. Forla Afgangsgebyr - mæglereLæs Mere


Tricorderen fra Star Trek er kommet et skridt nærmere | Ingeniøren\nTricorderen fra Star Trek er kommet et skridt nærmere\nNu er der udvalgt ti finalister i konkurrencen om at udvikle det bedste kompakte udstyr til selvdiagnosticering af en række sygdomme.\nAf Henrik Bendix 5. sep 2014 kl. 12:45 1\nI fremtiden behøver vi ikke at gå til lægen så tit, for vi får udstyr, som overvåger vores helbredstilstand og stiller diagnosen, hvis vi bliver syge.\nSå langt er vi ikke helt kommet endnu, men måske er vi tæt på. I hvert fald er der nu fundet ti finalister i en stor konkurrence om at udvikle det ultimative udstyr til selvdiagnosticering i hjemmet.\nKonkurrencen hedder Qualcomm Tricorder X Prize, og der er ikke mindre end 10 millioner dollars - 57,5 millioner kroner - i pengepræmier. Ideen er at fremstille et apparat, der minder om den såkaldte tricorder, som i science fiction-serien Star Trek blandt andet kan bruges til lynhurtig og detaljeret diagnosticering af syge og tilskadekomne.\nDen håndholdte eller i det mindste bærbare forbrugerelektronik skal løbende være i stand til at overvåge blodtryk, hjerterytme, blodets iltningsgrad, vejrtrækning og temperatur. Desuden skal udstyret kunne bruges til at diagnosticere 16 forskellige sygdomme - eller i hvert fald identificere helbredstilstande, der kan tyde på, at der er noget galt.\nBlandt de dårligdomme, som elektronikken skal kunne genkende, er diabetes, lungebetændelse, blærebetændelse, mellemørebetændelse, blodmangel, forhøjet antal hvide blodlegemer, rytmeforstyrrelser i hjertet, slagtilfælde, smitsom leverbetændelse type A, tuberkulose, søvnapnø og kronisk obstruktiv lungesygdom (KOL).\nLæs også: Nokia sætter turbo på ambitiøst dansk mediko-projekt\nSamlet må udstyret højst veje fem pund, svarende til 2,27 kg. Det må gerne bestå af flere dele, og det er oplagt at bruge forskellige former for kameraer og andre sensorer, der skal placeres på huden. Det er nok også svært at komme uden om miniaturelaboratorier, der kan analyse blod og urin.\nDer er syv millioner dollars - 40 millioner kroner - til det hold, der udvikler det bedste lille apparat, som opfylder alle kravene og er nemt at bruge for en almindelig forbruger. Den næstbedste løsning belønnes med to millioner dollars, og så er der en rund million til nummer tre.\nFire af finalisterne er fra USA, to er fra Storbritannien, og resten er fra Canada, Indien, Taiwan og Slovenien. En overgang var det danske hold Copenhagen X-prize Team også med i legen, men danskerne løb tør for penge og lukkede ned.\nTil næste år skal udstyret fra finalisterne testes af forbrugere, og så er det op til dommerne at finde vinderen, der annonceres i januar 2016.\nDet slovenske hold, Mesi, mener, at mellemørebetændelse skal diagnosticeres sådan her:\nEn ud af tre typer\nI Star Trek skelner man mellem tre typer Tricorder:\n1, Den mest udbredte type er et allround redskab, som bruges til rekognoscering af ukendt landskab, foretage diverse målinger samt foretage videnskabelige analyser og vurderinger.\nMedical Tricorder (som denne) anvendes af læger, og adskiller sig mest ved at have en håndholdt sensor. Denne type kan måle næsten alle kroppens funktioner; temperatur (ud- og ind-vendig), puls, blodtryk, alkohol-promille, og desuden foretage punktvise røntgen-skanninger af skader på kroppen.\nEngineering Tricorder, skræddersyet til teknikeres behov i forbindelse med vedligeholdelse og fejlsøgning.\nMen uanset hvad, så er det et genialt redskab man har præsteret at skabe, ingen tvivl om det.


Gæt, hvad jeg skal være til næste år..............................\nBrian og Katrine kom idag og fortalte at de venter sig igen....\nSå Lille Silke skal være storesøster....\nSå til næste år er jeg farmor til 4 ;o)\nIndsendt af engrandeting kl. søndag, oktober 11, 2009 7 kommentarer:\nCa. 100 kvinder, Slavi og lille Emma samlet i Svendborg vandrehjem, til årets strikkefestival...\nTak til Britta for alt det arbejde der var i at samle alle os....... ;o)\nIndsendt af engrandeting kl. mandag, oktober 05, 2009 1 kommentar:\nHov, hvad er den nu af. Er Anne og Bente ikke på talefod.\nIndsendt af engrandeting kl. mandag, oktober 05, 2009 Ingen kommentarer:\nDer blev strikket i lange baner i Svendborg, og måske også snakket lidt ;o)\nTusind tak for en super fed oplevelse, jeg glæder mig allerede rigtig meget til næste år...\nIdag har jeg været til et super hyggeligt strik-in hos Line, med nye og kendte strikkere......\nIndsendt af engrandeting kl. søndag, september 20, 2009 4 kommentarer:\nJeg blir lige nød til at sige at jeg skal være farmor igen. Til april...\nDet er Freja der skal være storesøster, og glæder os rigtig meget...\nIndsendt af engrandeting kl. tirsdag, september 15, 2009 5 kommentarer:\nSå lykkedes det mig at få mit Super Karla sjal færdig. Kanten drillede mig lidt, så den blev pillet op og lavet på ny. Hvor er jeg glad for at jeg gjorde det, så nu er det bare Super (Karla).......\nIndsendt af engrandeting kl. søndag, september 06, 2009 11 kommentarer:\nEndnu en dåbskage har set dagens lys. Ønsket var lyserøde bamser og roser. Håber den falder i god jord i morgen......\nIndsendt af engrandeting kl. lørdag, august 01, 2009 2 kommentarer:\nSå blev sjalet færdig. I denne kolde sommer ;-) er det rart lige at ta på, når nakken bliver kold.\nIndsendt af engrandeting kl. søndag, juli 26, 2009 5 kommentarer:\nDette sjal er af Sort Arwetta og Zauberball, jeg mangler nu at lave en sort kant hele vejen rundt.\nIndsendt af engrandeting kl. mandag, juli 20, 2009 2 kommentarer:\nNu skal I bare se hvad min mor på 82 år har lavet til mig. Deltasjalet fra Arnica. Her er det Julie der har taget det på. Flot Ikk!!!!\nIndsendt af engrandeting kl. søndag, juli 12, 2009 3 kommentarer:\nJeg har fået købt mig en gine.. "YRSA" hedder hun ;-)\nJeg er lige blevet færdig med den grønne fra Drops, nr. 82-23. jeg har lavet den i xl ( da jeg er en stor pige), i Silke-Tweed. Men den er godtnok blevet meget stor. ;-/\nKauni-vesten MIYAKE fra Design Club er fra sidste år, men Yrsa måtte lige prøve den. Garn og opskrift købte jeg ved juletid da jeg var sammen med Lona hos Bette Design, på en skøn københavner tur....\nIndsendt af engrandeting kl. mandag, juli 06, 2009 5 kommentarer:\nGæt, hvad jeg skal være til næste år.................\nCa. 100 kvinder, Slavi og lille Emma s...\nHov, hvad er den nu af. Er Anne og Bente ikke på ...\nDer blev strikket i lange baner i ...\nIdag har jeg været til et super hyggeligt stri...\nJeg blir lige nød til at sige at jeg skal være far...\nSå lykkedes det mig at få mit Super Karla sjal f...\nEndnu en dåbskage har set dagens lys. Ønsket var...\nSå blev sjalet færdig. I denne kolde sommer ;-) ...\nDette sjal er af Sort Arwetta og Zauberball, jeg...\nNu skal I bare se hvad min mor på 82 år har lavet...\nJubii!!! Jeg har fået købt mig en gine.. "YRSA...